
VENDIM

Nr. 296, datë 19.5.2021
PËR PËRCAKTIMIN E FLAMURIT, STEMËS, UNIFORMËS, SI DHE NGJYRËS E SHENJAVE NË MJETET E POLICISË SË BURGJEVE

Në mbështetje të nenit 100 të Kushtetutës dhe të pikës 2, të nenit 27, të ligjit nr. 80/2020, “Për Policinë e Burgjeve”, me propozimin e ministrit të Drejtësisë, Këshilli i Ministrave

VENDOSI:

1. Miratimin e flamurit dhe stemës së Policisë së Burgjeve, sipas aneksit nr. 1 që i bashkëlidhet këtij vendimi dhe është pjesë përbërëse e tij. 
2. Miratimin e uniformës së Policisë së Burgjeve, sipas specifikimeve përkatëse në aneksin nr. 2, që i bashkëlidhet këtij vendimi dhe është pjesë përbërëse e tij. 
3. Llojet e uniformës së punonjësve të Policisë së Burgjeve janë:

a) uniforma për punonjësit e rolit të mesëm e të lartë;
b) uniforma për punonjësit e rolit bazë;
c) uniforma për punonjësit e grupit të shoqërimit, forcave operacionale dhe strukturës së posaçme.
4. Miratimin e ngjyrave dhe shenjave në mjetet e Policisë së Burgjeve, sipas aneksit nr. 3, që i bashkëlidhet këtij vendimi dhe është pjesë përbërëse e tij. 
5. Përdorimi i shenjave identifikuese, për Policinë e Burgjeve, dhe mjetet e tyre ka si qëllim:
a) identifikimin e punonjësit të Policisë së Burgjeve dhe mjeteve të tyre në nivel qendror, në institucionet e ekzekutimit të vendimeve penale, si dhe gjatë transferimeve e shoqërimeve të personave të burgosur;
b) krijimin e kushteve lehtësuese në kryerjen e detyrave në institucionet e ekzekutimit të vendimeve penale dhe jashtë saj gjatë ushtrimit të veprimtarisë;
c) dallimin e punonjësve të Policisë së Burgjeve nga struktura të tjera me uniformë, në bazë të shenjave dalluese që mbahen në uniformë;
ç) rritjen e ndjenjës së përgjegjësisë morale dhe integritetit shoqëror të punonjësit të policisë, në ruajtjen e etikës, dinjitetit dhe figurës së tij;
d) përdorimin në mënyrë të njëjtë dhe të rregullt, gjatë ushtrimit të veprimtarisë, brenda dhe jashtë institucioneve të ekzekutimit të vendimeve penale.
6. Vendimi nr. 463, datë 6.5.2009, i Këshillit të Ministrave, “Për përcaktimin e ngjyrës, të uniformës dhe të shenjave në mjetet e Policisë së Burgjeve”, shfuqizohet.

7. Ngarkohen Ministria e Drejtësisë dhe Drejtoria e Përgjithshme e Burgjeve për zbatimin e këtij vendimi.
Ky vendim hyn në fuqi pas botimit në Fletoren Zyrtare.

ZËVENDËSKRYEMINISTËR
Erion Braçe
Aneks nr. 1
FLAMURI DHE STEMA E POLICISË SË BURGJEVE

1. Flamuri i Policisë së Burgjeve
Elementet përbërëse të flamurit të Policisë së Burgjeve janë:

a) pjesa valëvitëse e flamurit paraqet një fushë me ngjyrë blu, me shenjën e Drejtorisë së Përgjithshme të Burgjeve;
b) në pjesën anësore flamuri ka thekë në ngjyrë të artë;
c) pjesa jo valëvitëse paraqet një shtizë cilindrike, me majë në ngjyrë floriri;
ç) përmasat e flamurit përcaktohen në një drejtkëndësh në raportin 100 cm me 140 cm;
d) flamuri i Policisë së Burgjeve përdoret në ambiente të dukshme brenda strukturave të nivelit qendror.

Flamuri i Policisë së Burgjeve
2. Stema e Policisë së Burgjeve
Stema e Policisë së Burgjeve përbëhet nga stema zyrtare e Ministrisë së Drejtësisë, me ngjyrë të verdhë, e vendosur mbi një sfond me ngjyrë blu me mbishkrimin “Drejtoria e Përgjithshme e Burgjeve”. Kjo shenjë vendoset në krahun e djathtë dhe në krahun e majtë vendoset flamuri kombëtar.

Stema e Policisë së Burgjeve
Aneks nr. 2
UNIFORMA E POLICISË SË BURGJEVE
1. Llojet e uniformës së punonjësve të Policisë së Burgjeve janë:

a) uniforma për punonjësit e rolit të mesëm e të lartë;
b) uniforma për punonjësit e rolit bazë;
c) uniforma për punonjësit e grupit të shoqërimit, forcave operacionale dhe strukturës së posaçme.
2. Uniforma për punonjësit e rolit të mesëm e të lartë:
a) për stinën e verës, uniforma përbëhet nga këmisha me mëngë të shkurtra me spaleta dhe xhepa ngjyrë bojëqielli, pa kollare;
b) në krahun e majtë të këmishës vendoset stema e Republikës dhe në krahun e djathtë vendoset simboli i Policisë së Burgjeve. Në pjesën e gjoksit në krahun e djathtë vendoset shenja e emrit, ndërsa në krahun e majtë vendoset grada e vogël e Policisë së Burgjeve;
c) këmisha vishet me pantallona stofi të holla, ngjyrë blu e errët dhe funde për femrat;
ç) këpucët janë gjysma lëkure, të zeza dhe pa shkëlqim;
d) kapela është e rrumbullakët;
dh) për stinën e vjeshtës shtohet triko akrilik me jakë “V”, me mëngë të gjata, ngjyrë blu e errët me spaleta për grada. Në krahun e majtë të trikos vendoset stema e Republikës dhe në krahun e djathtë vendoset simboli i Policisë së Burgjeve. Në pjesën e gjoksit në krahun e djathtë vendoset shenja e emrit, ndërsa në krahun e majtë vendoset grada e vogël e Policisë së Burgjeve;
e) për stinën e dimrit uniforma përbëhet nga këmishë me mëngë të gjata me spaleta dhe xhepa ngjyrë bojëqielli, me kollare. Në krahun e majtë të këmishës vendoset stema e Republikës dhe në krahun e djathtë vendoset simboli i Policisë së Burgjeve. Në pjesën e gjoksit në krahun e djathtë vendoset shenja e emrit, ndërsa në krahun e majtë vendoset grada e vogël e Policisë së Burgjeve. Këmisha vishet me pantallona dimërore stofi dhe funde stofi për femrat, ngjyrë blu e errët. Kësaj uniforme i shtohet edhe kollare ngjyrë blu e errët;
ë) për stinën e dimrit vishet xhupi sintetik me veshje të ngrohtë brenda pa spaleta, ngjyrë blu e errët. Veshja e ngrohtë është me zinxhir dhe kopsa, e çmontueshme sipas stinës. Këpucët për këtë stinë janë me qafë lëkure pa shkëlqim. Në krahun e majtë të xhupit vendoset stema e Republikës dhe në krahun e djathtë vendoset simboli i Policisë së Burgjeve. Në pjesën e gjoksit në krahun e djathtë vendoset shenja e emrit, ndërsa në krahun e majtë vendoset grada e vogël e Policisë së Burgjeve; 

f) këpucët për këtë stinë janë prej lëkure me qafë dhe pa shkëlqim;
g) për rastet ceremoniale uniforma përbëhet nga kostum me xhaketë me xhepa pllakë, pantallona ngjyrë blu e errët. Xhaketa ka në të dy cepat e jakës shenjën e jakës së Policisë së Burgjeve, përkrenaren e Skënderbeut. Në krahun e majtë të xhaketës vendoset stema e Republikës dhe në krahun e djathtë vendoset simboli i Policisë së Burgjeve. Në pjesën e gjoksit në krahun e djathtë vendoset shenja e emrit, ndërsa në krahun e majtë vendoset grada e vogël e Policisë së Burgjeve;
gj) kostumi në rastet ceremoniale vishet me këmishë me mëngë të gjata ngjyrë të bardhë. Këpucët janë gjysma lëkure, të zeza dhe pa shkëlqim. Kapela është e rrumbullakët. Kësaj uniforme i shtohet edhe kollare ngjyrë blu e errët;
h) punonjësit e rolit të mesëm e të lartë, sipas stinës, përfitojnë edhe pelerinë shiu, doreza lëkure, çorape, rrip mesi dhe rrip shumëfunksional.

3. Uniforma e rolit bazë në regjimin e jashtëm dhe të brendshëm:
a) për stinën e verës, uniforma përbëhet nga këmishë me mëngë të shkurtra me spaleta dhe xhepa ngjyrë bojëqielli, pa kollare;
b) në krahun e majtë të këmishës vendoset stema e Republikës dhe në krahun e djathtë vendoset simboli i Policisë së Burgjeve. Në pjesën e gjoksit në krahun e djathtë vendoset shenja e emrit, ndërsa në krahun e majtë vendoset grada e vogël e Policisë së Burgjeve;
c) këmishët vishen me pantallona stofi të holla, dhe funde stofi për femrat, ngjyrë blu e errët. Pantallonat dhe fundet e stofit janë cilësi e lartë;
ç) këpucët janë gjysma lëkure, të zeza dhe pa shkëlqim;
d) kapela është blu, sportive me strehë me emblemën e vogël të Policisë së Burgjeve;
dh) për stinën e vjeshtës shtohet triko akrilik me jakë “V”, me mëngë të gjata, ngjyrë blu e errët me spaleta për grada. Në krahun e majtë të trikos vendoset stema e Republikës dhe në krahun e djathtë vendoset simboli i Policisë së Burgjeve. Në pjesën e gjoksit në krahun e djathtë vendoset shenja e emrit, ndërsa në krahun e majtë vendoset grada e vogël e Policisë së Burgjeve;
e) për stinën e dimrit uniforma përbëhet nga këmishë me mëngë të gjata me spaleta dhe xhepa ngjyrë bojëqielli, me kollare. Në krahun e majtë të këmishës vendoset stema e Republikës dhe në krahun e djathtë vendoset simboli i Policisë së Burgjeve. Në pjesën e gjoksit në krahun e djathtë vendoset shenja e emrit, ndërsa në krahun e majtë vendoset grada e vogël e Policisë së Burgjeve. Këmisha vishet me pantallona dimërore stofi dhe funde stofi për femrat, ngjyrë blu e errët;
ë) për stinën e dimrit vishet xhupi sintetik me veshje të ngrohtë brenda pa spaleta, ngjyrë blu e errët. Veshja e ngrohtë të jetë me zinxhir dhe kopsa, e çmontueshme sipas stinës. Këpucët për këtë stinë janë me qafë Në krahun e majtë të xhupit vendoset stema e Republikës dhe në krahun e djathtë vendoset simboli i Policisë së Burgjeve. Në pjesën e gjoksit në krahun e djathtë vendoset shenja e emrit, ndërsa në krahun e majtë vendoset grada e vogël e Policisë së Burgjeve;
f) kësaj uniforme i shtohet edhe kollare ngjyrë blu e errët; 

g) këpucët për këtë stinë janë me qafë lëkure pa shkëlqim;
gj) për rastet ceremoniale uniforma përbëhet nga kostum me xhaketë me xhepa pllakë, pantallona ngjyrë blu e errët. Xhaketa ka në të dy cepat e jakës shenjën e jakës së policisë së burgjeve, përkrenaren e Skënderbeut. Në krahun e majtë të xhaketës vendoset stema e Republikës dhe në krahun e djathtë vendoset simboli i Policisë së Burgjeve. Në pjesën e gjoksit në krahun e djathtë vendoset shenja e emrit, ndërsa në krahun e majtë vendoset grada e vogël e Policisë së Burgjeve;
h) kostumi në rastet ceremoniale vishet me këmishë me mëngë të gjata ngjyrë blu. Këpucët janë gjysma lëkure, të zeza dhe pa shkëlqim;
i) kapela është e rrumbullakët. Kësaj uniforme i shtohet edhe kollare ngjyrë blu e errët;
j) punonjësit e rolit bazë në regjimin e jashtëm dhe të brendshëm, sipas stinës, përfitojnë edhe pelerinë shiu, doreza lëkure, çorape dhe rrip shumëfunksional.
4. Uniforma e rolit bazë në grupin e sigurisë, forcat operacionale dhe strukturën e posaçme:
a) për stinën e verës, uniforma përbëhet nga bluzë me jakë me tri komça, me mëngë të shkurtra, ngjyrë blu e errët dhe bluzë me mëngë të shkurtra, jakë rrumbullakët;
b) në krahun e majtë të bluzës vendoset stema e Republikës dhe në krahun e djathtë vendoset simboli i Policisë së Burgjeve. Në pjesën e gjoksit në krahun e djathtë vendoset shenja e emrit, ndërsa në krahun e majtë vendoset grada e vogël e Policisë së Burgjeve;
c) bluzat vishen me pantallona doku për verë, me xhepa anësore, ngjyrë blu e errët. Pantallonat janë cilësi e lartë; 

ç) këpucët janë me qafë (tip kambale), të zeza dhe pa shkëlqim; 

d) kapela është sportive me strehë me emblemën e forcave operacionale dhe të sigurisë;
dh) kësaj uniforme i shtohet edhe rripi shumëfunksional;
e) për stinën e vjeshtës shtohet një xhakavento sportive me përbërje dok terikoton ngjyrë blu. Në krahun e majtë të xhakaventos vendoset stema e Republikës dhe në krahun e djathtë vendoset simboli i Policisë së Burgjeve. Në pjesën e gjoksit në krahun e djathtë vendoset shenja e emrit, ndërsa në krahun e majtë vendoset grada e vogël e Policisë së Burgjeve;
ë) për stinën e dimrit uniforma përbëhet nga bluzë me jakë me tre komça, me mëngë të gjata, ngjyrë blu e errët dhe bluzë me mëngë të gjata, jakë e rrumbullakët. Në krahun e majtë të bluzës vendoset stema e Republikës dhe në krahun e djathtë vendoset simboli i Policisë së Burgjeve. Në pjesën e gjoksit në krahun e djathtë vendoset shenja e emrit, ndërsa në krahun e majtë vendoset grada e vogël e Policisë së Burgjeve. Bluzat vishen me pantallona dimërore dok të trashë, ngjyrë blu e errët. Këpucët janë me qafë (tip kambale), të zeza dhe pa shkëlqim;
f) për stinën e dimrit vishet xhupi sintetik me veshje të ngrohtë brenda pa spaleta, ngjyrë blu e errët. Veshja e ngrohtë të jetë me zinxhir dhe kopsa, e çmontueshme sipas stinës. Këpucët për këtë stinë janë me qafë lëkure pa shkëlqim. Në krahun e majtë të xhupit vendoset stema e Republikës dhe në krahun e djathtë vendoset simboli i Policisë së Burgjeve. Në pjesën e gjoksit në krahun e djathtë vendoset shenja e emrit, ndërsa në krahun e majtë vendoset grada e vogël e Policisë së Burgjeve;
g) kjo kategori punonjësish sipas stinës përfitojnë edhe pelerinë shiu, doreza lëkure, çorape dhe rrip shumëfunksional;
gj) në rastin e përgatitjes për stërvitje verore, uniforma përbëhet nga kostum sportiv verore. Ky kostum përbëhet nga pantallona të shkurtra, bluzë me krahë të shkurtra dhe atlete;
h) në rastin e përgatitjes për stërvitje dimërore, uniforma përbëhet nga kostum sportiv dimëror. Ky kostum përbëhet nga pantallona të gjata, bluzë me krahë të gjata dhe atlete;
i) për rastet ceremoniale do të përdoret uniforma e verës ose e dimrit.

Aneks nr. 3

NGJYRAT DHE SHENJAT NË MJETET E POLICISË SË BURGJEVE

1. Mjetet e Policisë së Burgjeve kanë këto shenja dalluese:

a) ngjyrë blu dhe të bardhë;
b) targën e tyre në përputhje me kërkesat e Kodit Rrugor të Republikës;
c) logon me mbishkrimin “Policia e Burgjeve” me ngjyrë të bardhë fosforeshente;
ç) mjetet e policisë së burgjeve që kryejnë detyrimin e eskortimit, janë të pajisura me sistemin e paralajmërimit zanor dhe atë me drita vezulluese.

2. Ngjyra, targa dhe logoja në mjetet e policisë së burgjeve janë unike.

